נסקפה

נסקפה (בגרמנית ובצרפתית: Nescafé) הוא מותג של קפה נמס מתוצרת חברת "נסטלה" השווייצרית. השם הוא הלחם בסיסים של המילים "נסטלה" (Nestlé) ו"קפה" (café). המותג הושק בשווייץ ב-1 באפריל 1938. היסטוריה נסטלה החלה בפיתוח מוצר קפה בשנת 1929, ביוזמת בנק "סודמריס", בנק צרפתי-איטלקי שפעל בדרום אמריקה, אשר צבר עודף גדול של קפה במחסניו, בעקבות ירידת מחירי הקפה בברזיל כתוצאה מהמשבר הכלכלי של 1929. מקס מורגנטלר הוביל את פרויקט הפיתוח. נסטלה השיקה את המוצר החדש בשם המותג "נסקפה" – "Nescafé" ב-1 באפריל 1938. "נסקפה" הפך למוצר פופולרי בארצות הברית, במהלך מלחמת העולם השנייה. בשנת 1965 הציגה נסטלה מותג קפה מיובש בהקפאה בשם "נסקפה זהב - Nescafé Gold" באירופה. בשנת 1966 פיתחה נסטלה מותג קפה מיובש בהקפאה בשם "טסטר צ'ויס". שיווק בארצות הברית השתמשה "נסטלה" בשם "נסקפה" על מוצריה עד סוף שנות השישים. מאוחר יותר השיקה מותג חדש בקנדה ובארצות הברית בשם "טסטר צ'ויס" ("Taster's Choice"), שהחליף את "נסקפה". החברה ממשיכה למכור את "טסטר צ'ויס" כמוצר נפרד, שממותג כיוקרתי יותר מ"נסקפה" ונמכר במחירים גבוהים יותר. בשנת 2003 השיקה החברה מחדש את המותג "נסקפה" בקנדה ובארצות הברית, בשם "Nescafé Taster's Choice". הוא נמכר בסופרמרקטים בצפון אמריקה באריזות זכוכית ופלסטיק כאחד. בעוד המותג "נסקפה" נוצר לקפה נמס, הוא שימש לאחר מכן כמותג מטרייה במספר מוצרי קפה, כולל, בבריטניה, "קפה זהב מיובש" ו"בלנד 37". בשנת 2006 השיקה נסטלה את מערכת מכונות הקפה החדשה "Dolce Gusto" ("טעם מתוק" באיטלקית) תחת המותג "נסקפה". המערכת מאפשרת לצרכנים להכין בעצמם סגנונות שונים של קפה (קפוצ'ינו, לאטה מקיאטו, אספרסו וכו'). בנוסף, ניתן להכין שוקו חם ומשקאות קרים באמצעות המכונה. המכונות נמכרות כעת ביותר מ-60 מדינות. בניגוד למוצרי "נסקפה" אחרים, רוב משקאות "דולצ'ה גוסטו" משתמשים בפולי קפה קלויים וטחונים, במקום בקפה נמס. בבריטניה, באוגוסט 2009, השיקה "נסטלה" קמפיין פרסומי בעלות של 43 מיליון ליש"ט עבור "נסקפה", לאחר שאיבד נתח שוק, תוך התמקדות בעובדה שהוא מוצר "טבעי". בישראל שיווק "נסקפה" החל בתחילת שנות ה-50 של המאה ה-20, בעיקר באמצעות חנויות ה"סקריפ", חנויות בישראל בהם נמכר מזון מיובא באמצעות שוברים שנשלחו לישראל על ידי קרובים, זאת במטרה לאפשר ייבוא מזון מוסדר במסגרת מדיניות הקיצוב; והיה תוך זמן קצר למוצר פופולרי. בשנת 1955 החליטה חברת "עלית" להקים מפעל לייצור קפה נמס בישראל, היא פנתה לחברת "נסטלה" במטרה לרכוש ממנה ידע, אך היא סרבה. לבסוף חברה אמריקאית לייצור קפה בבעלות יהודית, הסכימה לספק את הידע ולהיכנס לשותפות במפעל. אבן הפינה של המפעל, שהוקם בצפת, הונחה באוקטובר 1956. והוא נחנך במאי 1958. חברת "עלית" נתנה למוצר את השם "קפה נמס", אז נכנס לשימוש בשפת הסלנג העברית במקביל ל"נסקפה" (שם המותג של חברת "נסטלה" שכבר הפך לשגור). המוצר של חברת "עלית" זכה מיד להצלחה רבה, מאחר שנמכר במחיר נמוך ב-20% מ"נס קפה". בהמשך אף הוזל עוד יותר והצריכה שלו גדלה, חברת "עלית" אף ייצאה את המוצר, כולל לשווייץ (שם נמכר במחיר זול אף מ"נסקפה" המקומי). במשך שנים רבות החזיקה חברת "עלית" בישראל בנתח שוק של כ-90% עבור "קפה נמס", עד שבשנת 1995 נכנסה חברת "נסטלה" לפעילות ישירה בישראל, באמצעות שותפות עם חברת "אוסם" (ובהמשך רכשה את הבעלות שלה); החלה למכור את שני המותגים שלה, "נסקפה" ו"טייסטרז צ'ויס", ותוך שנים ספורות צברה נתח שוק של כ-50%. בנוסף, בעקבות כניסת "נסטלה", הפך קפה מגורען לפופולרי יותר מאשר קפה נמס כאבקה (המוצר ההיסטורי של "עלית" שווק במקור בפחית בצורת אבקה). בשנת 1998, במטרה להבדיל בין השימוש במילה "נסקפה" באופן כללי לקפה נמס לבין המותג שלה, השיקה החברה קמפיין פרסומי תחת הכותרת: "לא כל נס זה NESCAFE". כמו בשאר העולם, גם בישראל "נסקפה" משמש כמותג מטרייה לסדרה של מוצרי קפה. ב-2002 הוחלף המותג "נסקפה קלאסיק" במותג "נסקפה רד מאג" . ב-2006 הושק מותג בשם "נסקפה בקלייה קלה", שהותאם במיוחד לטעם הישראלי ודמה ל"קפה נמס עלית" בתצורה של אבקה. ב-2012 הושק המותג "נסקפה מילאנו" לשוק המוסדי. ראו גם נספרסו – מותג קפה נוסף מתוצרת נסטלה קישורים חיצוניים אתר האינטרנט הרשמי של נסקפה (באנגלית) נסקפה, ברשת החברתית X (טוויטר) נסקפה, ברשת החברתית אינסטגרם הערות שוליים